In nomine summæ et individuæ Trinitatis, videlicet Patris, et Filii, et Spiritus sancti. Ego Lambertus gratia Dei Lingonensis Præsul, notum cupio fieri omnibus Christum Deum vere credentibus, quia cum quadam die essem apud Lingonas, et pro modulo cum meis tractarem Clericis, simul et Catholicis Laicis, de statu sanctæ Matris Ecclesiæ confirmando, et de religionis depravatæ vigore recuperando: ecce quidam Besuensis Cœnobii fratres meis se se præsentavere optutibus, supplicibus efflagitantes precibus, quo corum necessitudini, caritate fraternitatis compatiens, altare Ecclesiæ Helprici Curtis concederem ad supplementum præsentium ac futurorum fratrum. Cujus peticionis implorationem auditam incunctanter studui rebus adimplere, quoniam subsidio fulciebatur mercedis futuræ. § Consentientibus itaque Lingonensium Ecclesiæ Clericis pariter ac fidelibus Laicis: B. videlicet Præpositus, nec non et L. Archidiaconus, in cujus supradictum est altare ministerio, Besuensi Ecclesiæ prælibatum altare æternæ retributionis gratia ad fratrum relevandam necessitudinem tradidi, ea conditione, ut obsequia nostræ sedi debita, temporibus congruis persolvantur. Inter cæteros præsens aderat Miles quidam Humbertus nomine, in cujus beneficio altare prædictum videbatur situm. Hic Dei gratiam consequi desiderans, beneficium illud fratribus ejusdem loci concessit, dicens: Ego Humbertus ob omnipotentis Dei amorem, et animæ meæ salvationem dono sancto Petro, et fratribus Besuensis cœnobii beneficium Ecclesiæ Helprici-curtis, consentiente mea conjuge, Histiburge scilicet nomine, et Siguino filio meo, perpetuo jure possidendum, ita ut ab hac die suis usibus illud adtribuant, et inde subministrent, et licentiam faciendi quicquid inde sibi placuerit habeant. Si quis vero heredum meorum, quod absit, huic donationi calumpniam infferre temptaverit, legibus coactus auri libras decem persolvat; et hæc donatio firmitatis, et stabilitatis vigorem perpetuo obtineat. Actum Lingonis publice VI Idus Januarii, Indictione V. Anno Incarnati Verbi MXXII. Regnante Rotberto. Signum Lamberti Episcopi. Sig. Brunonis Archiclavi. Sig. Girardi Archidiaconi. Sig. Humberti Archidiac. Sig. Oddonis Decani. Sig. Ansculfi Presbyteri. Sig. Hugonis Presbyteri. Sig. Constantii Presbyteri. Sig. Mauricii Presbyteri. Sig. Widonis Laici. Sig. Gotzelmi Laici. Sig. Odolrici Laici. Sig. Widonis Laici. Sig. Rotgerii Laici. Sig. alterius Rotgerii. Sig. Humberti. Sig. Siguini filii ejus.